एडिलेड: भारत और ऑस्ट्र्रेलिया के बीच एडिलेड में खेले जा रहे सीरीज के दूसरे वनडे मैच में टीम इंडिया के ओपनर रोहित शर्मा ने 52 गेंद में 43 रन की पारी खेली। अपनी इस पारी के दौरान उन्होंने 2 चौके और 2 गगनचुंबी छक्के जड़े। इसी के वह अंतरराष्ट्रीय क्रिकेट में ऑस्ट्रेलिया के खिलाफ सबसे ज्यादा छक्के जड़ने वाले बल्लेबाज बन गए। साथ ही उन्होंने किसी एक टीम के खिलाफ सबसे ज्यादा छक्के का विश्व रिकॉर्ड भी अपने नाम कर लिया। उनसे पहले यह रिकॉर्ड वेस्टइंडीज के धाकड़ बल्लेबाज क्रिस गेल के नाम दर्ज था।
सिडनी में खेले गए सीरीज के पहले वनडे में रोहित ने अपनी 133 रन की शतकीय पारी के दौरान 6 छक्के जड़े थे और ऑस्ट्रेलिया के खिलाफ अपने छक्कों की संख्या को 87 तक पहुंचा दिया था। इंग्लैंड के खिलाफ सभी फॉर्मेट में 88 छक्के जड़कर गेल किसी एक टीम के खिलाफ सबसे ज्यादा छक्के जड़ने वालों में पहले पायदान पर थे। ऐसे में एडिलेड वनडे में इस रिकॉर्ड को अपने नाम करने के लिए रोहित को महज दो छक्कों की दरकार थी। उन्होंने दो बार गेंद को सीधे सीमारेखा के पार पहुंचाकर गेल को पीछे छोड़ दिया और एक टीम के खिलाफ इंटरनेशनल क्रिकेट में सबसे ज्यादा छक्के जड़ने वाले बल्लेबाज बन गए।
रोहित ने अंतरराष्ट्रीय क्रिकेट में अबतक कुल 340 छक्के जड़े हैं। उनके नाम वनडे में 210, टी-20 में 98 और टेस्ट क्रिकेट में 32 छक्के दर्ज हैं। जिनमे से 89 छक्के केवल ऑस्ट्रेलिया के खिलाफ आए हैं।
क्रिकेट और खेल की खबरें SPORTS/ CRICKET NEWS IN HINDI पर पढ़ें, देश भर की अन्य खबरों के लिए बने रहिए TIMES NOW HINDI के साथ। देश और दुनिया की सभी खबरों की ताजा अपडेट के लिए हमारे FACEBOOK पेज से जुड़ें।